钦定古今图书集成/方舆汇编/职方典/第1489卷 > 《西𬒈龙泉碑记》董云汉
## 钦定古今图书集成/方舆汇编/职方典/第1489卷 > 《西𬒈龙泉碑记》董云汉

吾郡附郭邑惟河阳，距治所十馀里。干隅经松枰西
下而南，双墉高峙横亘，题曰“西泉胜境。”转小石梁，沿
堤向龙冈少南，祠曰西𬒈龙泉。厥源左自本境罗藏
山涧，右则昆明池之海宝山涯。脉窦萦连至龙冈，巨
石巉岩下，混混分注，冽而寒。合流于祠之前，迤逦南
达于抚仙湖，近者叵测。乃东远引之，极于犁华、鲁旗
诸邨营，放于湖滨，其利甚溥，祀典具载。每岁春三月
上辰日，郡守率僚属致祭，既而沾利诸邨营继之，因
于泉始出处修禊事，翼带坛𫮃，松阴郁郁苍苍，有浴
沂风雩遗意，迄于初夏。相传昔近邨杨镇宁二守，理
岩下刱，建祠四楹，后其子坚移前数十武，中设神像，
又前丈馀为门屋，旁列神马及执辔者。顾公祭毕，燕
休无所，即于神像之旁。嘉靖癸卯春，署郡事会省二
守李侯允简，首捐西市征税堂食白金十有六两，择
委近村民杨宪尹贵，督建寿乐亭于祠左之后，侧为
庖所，周以垣，复杨之后一人司祠事。县令刘侯鼎亦
量助赎金，更募于沾利诸村营建丰乐亭于祠右，馀
胥如左。又建寝殿于祠后，奉移神像，虚其前为堂，寿
乐亭后岩建小亭曰“寻向。”上去凿磴，盘旋而登，至最
高处，岩石环抱，直祠后，俯视数十仞，亭曰“高明。”凡湖
山林野、天光物华，举在目前。祠前中流，叠土石为台，
三亭其上，曰“观澜”、“宗瀛”、“会泽。”其修禊所为垣以障之。
惟是土木之功，必资修葺。辛酉春，尹贵等白于郡邑，
爰稽沾利诸村营，酌其多寡，使分任其责，伐石为碑
以刻之，庶垂永久，以汉与闻。其役请为记。惟兹实为
报本，矧便我公私，自今始事及嗣修葺者，尚勉殚心
力，共图坚久，毋苟且虚应，以自遗累。旧名《西浦龙泉》，
考浦之义不甚协。维石岩岩，民具尔瞻。更曰“西𬒈龙
泉”，斯允称云。